C 184/64
SK
Úradný vestník Európskej únie
25.5.2023
Stanovisko Európskeho hospodárskeho a sociálneho výboru – Návrh na odporúčanie Rady týkajúce sa primeraného minimálneho príjmu zabezpečujúceho aktívne začlenenie [COM(2022) 490 final – final 2022/0299 (NLE)] (2023/C 184/12)
Spravodajcovia: Jason DEGUARA a Paul SOETE
Žiadosť o konzultáciu
Európska komisia, 25. 11.
2022
Právny základ
článok 304 Zmluvy o fungovaní Európskej únie
Príslušná sekcia
sekcia pre zamestnanosť, sociálne veci a občianstvo
Prijaté v sekcii
8. 3.
2023
Prijaté v pléne
22. 3.
2023
Plenárne zasadnutie č.
577
Výsledok hlasovania (za/proti/zdržalo sa)
143/00/08
1.
Závery a odporúčania 1.1 EHSV oceňuje obsah odporúčania, najmä zavedenie realistických a dostatočných kritérií, pokiaľ ide o úroveň primeranosti a dostupnosti minimálneho príjmu, jeho právnu záruku a systém podávania správ, ako aj to, že Európska komisia do väčšej miery uznala, že je potrebné vyvíjať aktívnu sociálnu politiku a zaviesť ďalšie opatrenia na boj proti chudobe v celej EÚ.
1.2 Je potrebné zaujať prístup, ktorý na základe práv zaručí všetkým primeraný minimálny príjem, pri ktorom sa na nikoho nezabudne a ktorý nebude podliehať príliš obmedzujúcim kritériám a bude správne vymeraný, aby sa zabezpečila jeho účinnosť.
1.3 Odstránenie chudoby a príjmovej nerovnosti je dôležité nielen z dôvodu zaistenia sociálnej spravodlivosti, ale aj na podporu hospodárskeho rastu.
V tejto súvislosti treba mať na zreteli aj celkový stabilizačný účinok systémov minimálneho príjmu na hospodárstvo.
1.4 Právo členských štátov vymedziť zásady svojich sociálnych systémov, komplementárne právomoci EÚ a členských štátov a plné využívanie nástrojov Zmluvy o EÚ by mali byť hlavnými zásadami každej činnosti EÚ v oblasti sociálnej ochrany.
1.5 Kvalitná a udržateľná zamestnanosť je najlepším spôsobom, ako sa vymaniť z chudoby a zo sociálneho vylúčenia.
Ak sa zároveň zabezpečí, aby na inkluzívnom a kvalitnom trhu práce bolo viac ľudí, pomôže to financovať systémy sociálnej ochrany a zvýšiť ich finančnú udržateľnosť.
1.6 V mnohých členských štátov stanovovanie a výška dávok minimálneho príjmu nie sú založené na spoľahlivej metodike ani prepojené so štatisticky podloženými ukazovateľmi, ktoré by odrážali slušný a dôstojný život.
Prvým krokom je stanoviť takúto metodiku a zohľadniť rôzne zdroje príjmov a špecifickú situáciu domácností.
1.7 EHSV trvá na tom, že je potrebné, aby sa minimálny príjem upravoval v závislosti od inflácie, najmä od nárastu životných nákladov, pokiaľ ide o potraviny a energiu, a že by sa to malo uskutočňovať pravidelne a s pomocou organizácií občianskej spoločnosti, sociálnych partnerov a sociálnych organizácií.
1.8 Na dosiahnutie cieľov tohto odporúčania je potrebné nepretržite monitorovať uplatňovanie politík na podporu príjmu a iných politík sociálnej ochrany zabezpečujúcich aktívne začlenenie.
Správy členských štátov o pokroku by sa mali vypracúvať so zapojením príslušných organizácií občianskej spoločnosti, sociálnych organizácií a sociálnych partnerov alebo by sa ich správy mali pravidelne skúmať pomocou monitorovacieho mechanizmu Komisie, ako sa uvádza v odporúčaní Rady.